18 dood ná Thaise oorlogskip omslaanThaise matrose tydens die soektog na hul vermiste kollegas. (Foto: Lillian SUWANRUMPHA / AFP) Nog drie liggame is Sondag uit die water gehaal nadat ’n Thaise oorlogskip ’n week gelede in die Golf van Thailand omgeslaan het, wat die dodetal op 18 te staan bring. Dit volg kort nadat daar reeds ses liggame Saterdag in die see gevind is. Die HTMS Sukhothai het op 18 Desember ongeveer 37 km van Thailand se suidoostelike kus gesink, met ’n massiewe reddingsoperasie wat daarin geslaag het om 76 bemanningslede lewend uit die water te trek. “Ons het drie liggame gevind wat deur middel van ’n identifikasie-en‑lykskouingsproses uitgeken sal word, wat sowat drie of vier dae sal neem,” het Pogkrong Montradpalin, die woordvoerder van die vloot, gesê. Montradpalin het gesê in die geval van ’n olielekkasie is die gebied om die vaartuig en die twee ander wat daardie dag gesink het, tot ’n “rampvoorkomingsone” verklaar. Altesaam 11 lede van die 105 bemanningslede word steeds vermis. Helikopters, onbemande verkenningsvliegtuie en oorlogskepe het die afgelope week die see gefynkam in die hoop om oorlewendes te vind. Admiraal Chonlathis Navanugraha het Dinsdag die voorval as “een van die grootste tragedies” in die vloot se geskiedenis beskryf. Maroela Media het vroeër berig die vaartuig – ŉ korvet, een van die kleinste militêre oorlogskepe – het in die moeilikheid beland nadat sy elektroniese stelsel beskadig is. Die HTMS Sukhothai is in 1987 in gebruik geneem en in die VSA gebou deur die nou ontbinde Tacoma Boatbuilding Company.